정조 22년 · 목
大臣閣臣承候藥院請診也○左議政蔡濟恭等曰午間聖體候若何予曰姑未夬愈湯劑方欲一試矣仍敎曰進御桂苓飮一貼煎入予曰本府陞營後以還穀之數多民弊不些云然否有隣曰本府民戶爲一萬五千新舊還各穀不過四萬一千餘石則以穀較民不甚爲弊矣予曰左相亦曾經留守其時果何如濟恭曰臣之待罪時亦不知穀多之爲弊矣予曰己酉以後作穀添餉果爲幾許心泰曰庚戌癸丑兩年貿租一萬五千一百九十二石零僧倉米一千石太五百石矣予曰比前果爲夥然留庫各穀數爲幾許乎有隣曰通境內各倉留庫不過米一千一百石零租太二千餘石矣予曰留穀之數若是些少由於耗條之支放而城餉豈不可多積乎且分還不以大中小戶分等均分致有小民之弊矣有隣曰留庫之些少專由於盡分取耗而且以分還之法言之自來不均通一境還戶不過數三千戶俱是貧殘之類而外此不受者稱以饒戶行賂見免已成謬例自今年使判官略加釐正卽今當受之戶似近四千矣且城內留庫之太零星已極疏虞又從以庫舍不足至有倉庭露積之弊以倉廩而較之城池太不相稱年前以倉材有斫置於龍仁廣州等地者方謀輸運營造而事力自多不逮誠甚可悶矣予曰陪奉園寢今爲十年荏苒因循尙無仁政惠澤之及於是府是民者此豈本意也哉城池雖完終不若衆心之成城民心固然後拱護可專必欲使其安生樂業者不獨爲民情之胥悅蓋爲所重而然楊州高陽等陪奉陵寢處列聖朝蠲除田稅之惠澤亦是今日仰述之一端而除耗一事入量者已久而尙未能斷而行之矣乙卯整理穀設置時欲爲屬之華城仍欲除耗而因諸議之不一不得已分給各道本事雖出於廣慈惠之意布置三百州郡斂散之際不無弊端因此名色而有一毫貽弊之端者大非予本意而名以整理穀則不復取耗者乃予設置之初意也今以此穀互相轉換本府穀名改以整理仍除其耗使華城一府永無耗穀名色則非但華民爲莫大之惠四方行旅皆有欲出其塗之心矣諸臣各陳所見也濟恭曰頃者城役之纔畢自上以人民富實之策有所講究賤臣常語于心曰聖上爲華民深恩厖澤無所不曁今若更求惠政則莫大於還上之除耗不但目下之言足聽聞書之史册光明正大且四方之民擧皆轉相告諭曰華城一府永不收耗云爾則其將繦至輻湊如水就下一歲二歲樂赴爭集將見邑居之不能容矣今承下詢只有欽頌奉承而已更有何他辭乎右議政李秉模曰今此除耗之命實出曠絕之恩而第支放之難繼停退之難便恐不無窒礙之慮若有某樣區處之道則雖斷而行之亦無所不可矣有隣曰除耗之恩可謂曠絕千右而右相之言亦出經遠之謨全耗半耗間正合商量處之矣內閣提學鄭民始曰全減耗條事係難愼畿邑又異嶺湖雖隣邑米條無推移之道支放之需無以充補設有錢邊區劃作米之際爲弊又多臣意則今番先除半耗更觀前頭方許準減似爲便當矣心泰曰除耗之擧專爲所重不必分而二之以全耗處分似好矣濟恭曰必減全耗然後言足聽聞半耗之減反不如不減矣予曰宣廟朝以前姑無論在前則各道多三司穀分留適宜耗之會錄於公者少穀簿比今甚少留庫倍多民亦不以爲苦近來還穀之弊無非盡分取耗之害且本府以關防所重儲穀之方亦不可不留意今若除耗則不必勒分而分留之數自當如貳矣況天地間所生只有此數一境內米穀亦只有此數不在官則在民自官旣不取耗則不言之中民食亦當自裕亦豈非益下之大政乎民始曰只除耗條而他役若不輕歇則四方之樂赴亦未可必矣濟恭曰他役亦豈可不輕歇而耗條全減擧措尤爲光明矣民始曰來頭亦有合施惠澤之時如甲子年是也今番則姑減半耗以待他日更思區處之道亦未晩矣予曰左相之言旣如是相合而此等事之有異同之論亦是美事支放之需亦不可不念整理穀旣命互換則華城穀之換給於各道者收其耗條似可相當於支放之用而又以外營軍政事有所提及者始興果川安山龍仁振威五邑之劃屬華城一則拱護仙寢一則捍衛王京其所設施亦爲不輕而各邑軍丁有名無實趁今釐正之時從長裒多益寡汰其束伍之虛簿換於該邑各項正軍或京納收布軍爲可又或於移錄之守總軍曾前納米者中爲新設之哨事甚便好卿等退爲相議也予曰本府之民無論大小皆令得其所爲可而陞留營之後三鄕所只置一人竝與倉監聊賴之道無霑漑之路此甚可矜矣廣州前例則何如有隣曰只有座首一窠矣予曰卿其講究霑漑之方也自有可施之道矣予曰以己酉年效勞除蔭職者臘政無故作散云其知之乎心泰曰金燾之作散臣果聞之矣此人卽辛亥年工房鄕所而以守直之勞蒙恩矣予曰如設倉之以校代鄕處侵虐小民不問可知還給鄕人一以慰鄕人之心一以除還民之弊可也心泰曰捧糴之節比鄕監時似勝云矣有隣曰臣亦聞之而社倉屬里多有大民之居生者故興訛造訕每由於此等處矣予曰本營軍兵始興站軍糧分給米不以除留之米上下必是外整理所設置後以名色之各異只令該倅以該所錢貿置故不得不取用於還穀而穀品則麤劣軍兵苦之且於舂正之際亦爲民弊此一款斯速釐正可矣民始曰園幸沿路俱有貯留米而自本營句管之致不爲合錄於外整理所軍糧之麤劣民情之稱苦卽必然之事此後自外整理所勿爲給價於該郡以價本換用本營除留米爲好矣予曰卿言好矣依此定式可也予曰大有屯之辛勤設置專爲府民務本之政而以其創設之初凡事姑未定規筦千庫所管園租則取其半大有屯依此例爲可且作米之以二十斗租捧八斗米而精舂準捧爲弊不些云趁此時改定賭地務從輕歇以爲小民受惠之地在所不可已者矣心泰曰臣之待罪本府時未及定給賭地者設屯旣屬耳新墾之土沃瘠未分且斗落大小亦難斷定則擬俟若而年立規而然矣賭地定給之際若務歸輕歇則校吏官隸輩從中受田更給半作潛自射利難保其必無此亦十分商量處矣有隣曰賭地之畓園軍之作弊滋甚校吏官隸之效尤決是必有之弊且稿草所捧親軍衛入防時及城內積訥等處爲用甚緊盡作賭地之後稿草更無所出此甚難便矣予曰旣有民怨不可不從速釐正更當下敎矣築城及官府基址異於家垈當免稅而有未及爲之者昨年來此時欲爲召問父老而除給矣因民人之未及待令未果今番則亦當下敎矣予曰萬年堤疏鑿一以爲所重一以爲民田還宮後當始役而役民一款外使則當用民力云況堤堰之役自是民事其所役民亦無所不可而財力已有措置者待下送從長經紀期於農作前準役可也此堤之役有石築之論蓋近處拾石便當比之編結之糜費事半功倍云矣有隣曰臣姑未知利害而其所爲弊猶勝於編結矣心泰曰臣與差員等屢回爛商而堤面木根之交錯草根之盤縈殆無隙地翦之伐之爲功甚難且南北一百九十餘步東西九十餘步分數開方以作十區或十餘區先從一區到底疏濬然後軍丁多寡日子遲速始可出假令而石築之論臣意則終未知十分恰好蓋限二仞新濬之堤若施石築則必多難便故諸議亦以若欲石築如長臺石者井井密排然後庶可以完固不然則反不如編結云矣且各處堤堰之被莎種樹初無石築處矣民始曰堤堰石築臣亦赤見樹根之盤錯倍勝於石築多種楡柳以完爲度似好矣予曰東五陵洞口堤堰見之乎有隣民始曰臣等俱見之矣心泰曰臣則未能詳見而交河之長陵洞口堤堰年前亦嘗看審而亦不石築矣予曰陵所洞口無論大小俱有貯水之堤堰此堤之役係是不可已而亦不無助於堪輿矣予謂有隣曰園所賭地租輸納城底爲弊不些云卿亦聞之否有隣曰遠者幾爲三十里近亦二十里不無爲弊而私穀之作者輩出浦三十里則自來通行之例矣心泰曰僧徒賭地百餘石從其所願使之捧留僧倉從時價作錢以納而當初不無付之園官之議爲慮後弊使之輸納邑底而今果有稱冤云矣予曰若設倉於龍珠寺近處從便捧上如內營各屯所捧設倉之例則似好外使參量事情從便爲之可也予曰初定火巢內田畓給價幾十倍再三次亦如之聞其後新加定火巢內田畓價或有不均處云此亦追給爲可心泰曰臣未及聞之而再昨年加定時臣果量其境界而所入土地擧皆瘠薄雖私相賣買其價不甚高矣予曰無論如此如彼前後皆給厚價則今番何必較計乎限一千兩加給則民情必洽然外使依此擧行可也予曰海西黃州外營所管靑龍浦築垌事民習之頑悍固無論旣云有弊則不可無闊狹右相則民習可惡云而雖十分當爲之地順民心爲可付之黃海兵營好矣心泰曰今則開中梁利水道九老垌民之前以水沈稱怨者今已妥帖民又應募坌集次第耕播限以今年亦將畢墾到今出給甚可惜矣予曰當初完築自華城不費一力則今何必持難乎心泰曰自華城果無用力而一付之於黃兵以待其完固亦無不可矣予曰親軍衛之弊多入聞擧懷厭避之意云此豈成說乎心泰曰臣自創設之初節目間事無不與聞蓋其揀選之法極爲申嚴自非不得已有故者外切勿許頉及其代定使各該正領望報該將該將報別將別將轉報大將以此定式無或撓改而左右列正領之以久勤除邊將者已爲二人則亦必多樂赴之類今此弊端未知何爲而然矣予曰親軍衛之設置蓋倣禁旅意非偶然而今纔五六年人物之孱劣軍裝之渝弊已無可言弊亦滋甚云此必是正領書員輩從中操縱之致卿與外使相議明日爲先招問渠輩所願揀擇去就革去謬習期於蘇弊而抄定之法一依禁旅例嚴其保擧則奸弊何敢容乎心泰曰臣謹當依下敎與外使相議爲之而親軍衛料條雖難輕議至於走馬太爲不足每年各限數十匹抄出能走馬設置走馬廳如禁御兩營騎士之例使之輪回入直於行宮以備緩急出用似好矣予曰筵退後相議別成節目以爲遵行之地二哨中一哨分置屬邑則士馬之强壯與道里之均適必勝於專責本府矣予曰除耗一事最是大政自此事先爲擧行其餘諸條亦爲次第釐正好矣煥之曰湯劑進御亦已有頃今則膈候之升降比前何如予曰姑未有動靜矣仍敎曰進御桂苓飮前方中桂枝減五分貝母加五分一貼更爲煎入